钦定古今图书集成/明伦汇编/宫闱典/第079卷 > 宋
## 钦定古今图书集成/明伦汇编/宫闱典/第079卷 > 宋

### 孝武帝孝建三年诏礼官议皇子出后告庙之礼

按《宋书孝武帝本纪》，不载。按《礼志》，孝建三年五月
丁巳，诏以第四皇子出绍江夏王太子叡为后。有司
奏：“皇子出后，检未有告庙先例，辄勒二学。礼官议正，
应告与不告者为告几室。”太学博士傅休议：“礼无皇
子出后告庙明文。晋太康四年，封北海王实绍广汉
殇王后，告于太庙。汉初，帝各异庙，故告不必同。自汉
明帝以来，乃共堂各室，魏、晋依之。今既共堂，若独告
一室而阙诸室，则于情未安。”太常丞庾亮之议：“按《礼》，
大事则告祖祢，小事则特告祢。今皇子出嗣，宜告祢庙。”祠部朱膺之议，以为：“有事告庙，盖国之常典。今皇
子出绍，事非常均，愚以为宜告。”贺循云：“古礼异庙，唯
谒一室是也。既皆共庙，而阙于诸帝，于”情未安。谓循
言为允，宜在皆告。兼右丞、殿中郎徐爰议，以为：国之
大事，必告祖祢，皇子出嗣，不得谓小。昔第五皇子承
统庐陵，备告七庙，参议以爰议为允。诏可。

### 废帝景和元年冬十一月丁未皇子生大赦天下赃污淫盗悉皆原除赐为父后者爵一级

按：《宋书废帝本纪》云云。